**Vasboldogasszony Község Önkormányzat Képviselő-testületének**

**1/2014(II.24.) önkormányzati rendelete**

**az önkormányzat 2014. évi költségvetéséről**

Vasboldogasszony Község Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés f) pontjában meghatározott feladatkörében eljárva az államháztartásról szóló 2011. évi CXCV. törvény 23.§-a alapján- figyelembe véve e jogszabály, valamint az államháztartásról szóló törvény végrehajtásáról szóló 368/2011. (XII. 31.) Korm. rendeletben meghatározottakat- a 2014. évi költségvetéséről és annak végrehajtási feladatairól az alábbiakat rendeli el.

**1.§**

A rendelet hatálya Vasboldogasszony Község Önkormányzatára terjed ki.

**2.§.**

A képviselőtestület - költségvetési szervek hiányában- a költségvetési kiadásokat és bevételeket egy címben határozza meg, mely Vasboldogasszony Község Önkormányzatának egészére vonatkozik.

**Az önkormányzat 2014. évi költségvetése**

**3.§**

A képviselőtestület az önkormányzat 2014. évi költségvetésének bevételi és kiadási főösszegét **51 515 e Ft-ban** állapítja meg.

**Az önkormányzat bevételei**

**4.§**

(1) Az önkormányzat 2014. évi bevételeinek előirányzatát a képviselő-testület **51 515** **e Ft-ban** az alábbiak szerint állapítja meg és hagyja jóvá:

a)működési célú támogatások államháztartáson belülről előirányzata 19 723 e Ft,

b)közhatalmi bevételek előirányzata 2 975 e Ft,

c)működési bevételek előirányzata 1 025 e Ft,

d)felhalmozási célú átvett pénzeszközök előirányzata 1 219 e Ft,

e)finanszírozási bevételek előirányzata 26 573 e Ft.

(2) A bevételek forrásonkénti, illetve működési és felhalmozási cél szerinti bontását a 1. melléklet tartalmazza.

**Az önkormányzat kiadásai**

**5.§**

(1) Az önkormányzat 2014. évi kiadásainak előirányzatát a képviselő- testület **51 515 e Ft-ban** az alábbiak szerint állapítja meg és hagyja jóvá:

a)személyi juttatások előirányzata 9 637 e Ft,

b)munkaadókat terhelő járulékok és szociális hozzájárulási adó előirányzata 2 639 e Ft,

c)dologi kiadások előirányzata 8 025 e Ft,

d)ellátottak pénzbeli juttatásai előirányzata 6 582 e Ft,

e)egyéb működési célú kiadások előirányzata 22 958 e Ft,

f)beruházások előirányzata 190 e Ft,

g)felújítások előirányzata 1 484 e Ft.

(2) A kiadások forrásonkénti, illetve működési és felhalmozási cél szerinti bontását a 2. melléklet tartalmazza.

**Költségvetési kiadások és bevételek**

**6.§**

Az önkormányzat költségvetését kormányzati funkciók szerinti bontásban az 3. melléklet tartalmazza.

**7.§**

(1) Az önkormányzat **tartaléka** mindösszesen **16 750 e Ft,** melyet az alábbiak szerint kerül felosztásra:

a)év közben várható működési kiadások fedezetének előirányzata 50 e Ft,

 b)kötelezettséggel terhelt felhalmozási tartalék előirányzata 16 700 e Ft.

(2)A meghatározott tartalék előirányzatának módosításáról a polgármester 500 ezer forintig saját hatáskörben intézkedhet, ezt meghaladóan a tartalék előirányzatának módosításáról csak a képviselő- testület dönthet a költségvetési rendelet módosítása során.

**8.§**

A költségvetési egyenleg megállapítását követő finanszírozási műveleteket, azok hatásmechanizmusát a
4. melléklet tartalmazza.

**Európai Uniós projektek**

**9.§**

A képviselő-testület az Európai Uniós forrásból finanszírozott támogatással megvalósuló projektek bevételeit, kiadásait az 5. mellékletben foglaltak szerint hagyja jóvá.

**Önkormányzat kötelező, és önként vállalt feladatai**

**10.§**

Az önkormányzat által önként vállalt feladatok a 2. mellékletben megjelöltek szerint alakulnak.

## Létszám-előirányzat

**11.§**

A képviselő- testület az önkormányzat létszám-előirányzatát 5 főben állapítja meg (átlagos statisztikai állományi létszám), melyből 3 fő közfoglalkoztatott.

**A költségvetés végrehajtására vonatkozó szabályok**

**12.§**

(1) A költségvetés gazdálkodásának biztonságáért a képviselőtestület, a gazdálkodás szabályszerűségéért a polgármester a felelős.

(2) Az önkormányzat bevételi és kiadási előirányzatai évközben megváltoztathatók.

(3) Az önkormányzat képviselőtestülete a jóváhagyott kiemelt előirányzatokon belül a részelőirányzatoktól- az Államháztartásról szóló törvény végrehajtásáról szóló 368/2011. (XII.31.) Korm. rendeletben foglaltak figyelembevételével- előirányzat-módosítás nélkül is eltérhet.

(4) A költségvetési rendelet módosítása a képviselőtestület kizárólagos hatáskörébe tartozik.

(5)Kifizetéseket teljesíteni csak a jóváhagyott előirányzat mértékéig a költségvetési célokra és feladatokra lehet. Többlet feladat finanszírozását csak a források és az előirányzat egyidejű biztosításával lehet vállalni.

**13.§**

(1) A képviselő-testület a jóváhagyott előirányzatok közötti átcsoportosítás jogát a polgármesterre átruházza oly módon, hogy 1 millió forint kereten belül maximum 500 e Ft átcsoportosításra van lehetőség.

(2) Az átruházott hatáskörben hozott döntések a későbbi években – a képviselő – testület által jóváhagyottnál nagyobb – többletkiadással nem járhatnak.

(3) A polgármester az átcsoportosításról az első negyedév kivételével negyedévenként, de legkésőbb a zárszámadási rendelettervezet képviselő- testület elé terjesztését közvetlenül megelőző testületi ülésen köteles a képviselő- testületnek beszámolni, s ezzel egyidejűleg a költségvetési rendelet módosítására javaslatot tenni. A képviselő- testület december 31.-i hatállyal dönt költségvetési rendeletének ennek megfelelő módosításáról.

**Költségvetési hiány finanszírozása**

**14.§**

1. Az önkormányzati gazdálkodás során az év közben létrejött hiány finanszírozási módja a folyószámlahitel felvétel a számlavezető pénzintézettől. A folyószámlahitelt 2014. december 31.-ig vissza kell fizetni.

(2)A hitelfelvétellel kapcsolatos szerződés megkötésének jogát a képviselőtestület 500 ezer forint értékhatárig a polgármesterre ruházza át. A polgármester a hitelszerződésről annak aláírását követő képviselő- testületi ülésen köteles tájékoztatást adni.

(3)Az 500 ezer forint feletti hitelügyletekkel kapcsolatos hatáskörök kizárólagosan a képviselő-testületet illetik meg.

**Szabad pénzeszközökre vonatkozó rendelkezések, többlet felhasználása**

**15.§**

(1)Az önkormányzati gazdálkodás során létrejött költségvetési többlet pénzintézeti lekötés útján hasznosítható.

(2)A fenti hasznosítással kapcsolatos szerződések, illetve pénzügyi műveletek lebonyolítását 3 millió forintig a képviselő-testület a polgármester hatáskörébe utalja. A polgármester a megtett intézkedésekről a következő képviselő- testületi ülésen tájékoztatást ad.

(3)A (2) bekezdésen meghatározott összeget meghaladó költségvetési többlet felhasználásáról a képviselő- testület határozatban dönt.

**Az önkormányzati vagyonnal való gazdálkodás szabályai**

**16.§**

Az önkormányzat vagyonával történő gazdálkodással kapcsolatos szabályokat az önkormányzat vagyonrendelete tartalmazza.

**Záró rendelkezések**

**17.§**

(1) Ez a rendelet kihirdetését követő napon lép hatályba.

(2)A polgármester 2014. január 1. napjától jelen rendelet elfogadásáig jogosult az önkormányzat költségvetését megillető bevételeknek a hatályos jogszabályok szerinti beszedésére, és az előző évi kiadási előirányzatokon belül a kiadások arányos teljesítésre, melyről a képviselőtestület előtt el kell számolnia. A beszedett bevételeket és teljesített kiadásokat a rendelet 6. melléklete tartalmazza.

###  Mazzag Géza Simon Margit  polgármester jegyző